Den 3. november 2004 skete det, der ikke må ske på en fyrværkerifabrik. En papkasse med fyrværkeri var ved at blive flyttet fra en container på NP Johnsens Fyrværkerifabrik i Seest, men noget gik galt. En tabt papkasse med fyrværkeri blev antændt, og det satte gang i en kædereaktion, der skulle ende med at koste en brandmand livet og få et boligområde til at ligne en krigszone.

Nyhederne om ulykken i Seest var forsvundet

TV SYD lå dengang få hundrede meter fra fyrværkerifabrikken, og derfor var TV SYD til stede ved ulykken før brandbilerne var ankommet til den forestående katastrofe. I løbet af eftermiddagen blev et kamera sat op på tv-stationens tag, og den store eksplosion kl. 17.42 blev filmet af det kamera.

På grund af TV 2 Danmarks dækning af det amerikanske præsidentvalg sendte TV SYD en kortere nyhedsudsendelse på omkring otte minutter klokken 19.30, mens den sene udsendelse var på ca. 10 minutter. Begge udsendelser handlede udelukkende om katastrofen i Seest.

Udsendelserne har i mange år været forsvundet fra TV SYDs arkiv, men er nu genskabt. Øverst i artiklen kan du se udsendelserne fra den 3. november 2004, hvor fyrværkerifabrikken eksploderede, og dagen efter, 4. november.

Vil du finde en specifik udsendelse, kan du gå efter tidskoderne herunder: 3. november 2004 00:00 – Nyhedsudsendelsen klokken 19.30 på TV SYD

08:16 – Nyhedsudsendelsen klokken 22.45 på TV SYD 4. november 2004 18:55 – Nyhedsudsendelsen klokken 18.15 på TV SYD

20:18 – Nyhedsudsendelsen klokken 19.30 på TV SYD

38:58 – Nyhedsudsendelsen klokken 22.20 på TV SYD

Artiklen er opdateret med en ny brødtekst 4. november 2019.

Den største eksplosion ved fyrværkeriulykken, som er på billedet her, blev filmet fra taget af TV SYD.